open-index/open-wikipedia-markdown huggingface dataset:
Otto Karttunen

**Otto Rudolf Karttunen** (5. heinäkuuta 1918 Karttula – 25. marraskuuta 1988 Helsinki) oli suomalainen tietojenkäsittelyn hallinnon uranuurtaja, joka toimi Valtion tietokonekeskuksen ylijohtajana.

## Henkilöhistoria
Otto Karttusen vanhemmat olivat opettaja Antti Vilho Karttunen ja Hilda Maria Tossavainen ja puoliso vuodesta 1959 Toini Anna-Maija Långfors. Karttunen tuli ylioppilaaksi 1938 ja suoritti Kadettikoulun 1939. Valtiotieteen maisteriksi hän valmistui 1951, pääaineenaan finanssioppi. Karttunen toimi puolustusvoimien palveluksessa 1939–1946, vakuutusalalla 1946–1948, Kansallis-Osake-Pankissa 1949, tilastollisessa päätoimistossa ensin apulaisaktuaarina ja sitten aktuaarina, yliaktuaarina ja toimistopäällikkönä 1952–1958, Helsingin kaupunginhallituksen järjestelytoimiston reikäkorttiasiantuntijana 1958–1960 ja kaupungin tietojenkäsittelykeskuksen päällikkönä 1960–1962, valtiovarainministeriön järjestelyosaston atk-asiantuntijana ja atk-ryhmän johtajana 1962–1964, Valtion tietokonekeskuksen johtajana 1965–1971 ja ylijohtajana 1971–1974 sekä johtokunnan jäsenenä 1964–1974, Telub-yhtiön toimitusjohtajana 1974–1976 ja vielä Datasaab-Valmet Oy:n strategiajohtajana 1977–1980. Karttunen toimi myös lukuisten komiteoiden ja työryhmien jäsenenä. Sotilasarvoltaan hän oli reservin majuri (1963). Sota-aikana Karttunen toimi kouluttajana ja tykistöupseerina, puolustusvoimien palveluksesta hän erosi vuonna 1946 kapteenina.

## Kirjallinen tuotanto
* *Avainpaikalla tietotekniikan kehityksessä*, 1986. Tietotekniikan liiton julkaisu nro. 95. 274 s. + liitt.

## Lähteet
Alexander Leonard Theodor Alfons Stjernvall

**Alexander Leonard Theodor Alfons Stjernvall** (27. joulukuuta 1842 Vaasa – 25. maaliskuuta 1910 Helsinki) oli Venäjän keisarillisessa armeijassa palvellut suomalainen kenraalimajuri.

Stjernvallin vanhemmat olivat everstiluutnantti, pankinjohtaja Kurt Gustaf Stjernvall ja Sofia Carolina Krook ja puoliso vuodesta 1883 Vera Vladimirovna Muromtseva. Kenraali Gustav Alexander Robert Stjernvall oli hänen veljensä. Alexander Leonard Theodor Alfons Stjernvall tuli oppilaaksi Haminan  kadettikouluun 1856 ja määrättiin sieltä 1864 valmistuttuaan aliluutnanttina palvelukseen 1., H.M. Mecklenburg-Strelitzin herttua Georgin krenatööritarkk’ampujapataljoonaan. Hänet siirrettiin vänrikkinä Henkivartioväen Preobraženskojen rykmenttiin 1867 ja ylennettiin aliluutnantiksi samana vuonna, luutnantiksi 1869, alikapteeniksi 1871 ja kapteeniksi 1876. Turkin sotaan Stjernvall osallistui komppanianpäällikkönä Henkivartioväen Preobraženskojen rykmentin reservipataljoonassa 1877–1878. Hänet ylennettiin everstiksi 1883 ja asetettiin Henkivartioväen jalkaväen reserviin. Seuraavan vuoden lopulla Stjernvall nimitettiin Ukrainan alueella olleen Tšigirin piirin sotilaskäskynhaltijaksi, merkittynä uudelleen armeijan jalkaväen upseeriluetteloihin. Vuonna 1887 hänet siirrettiin Kaunasin piirin sotilaskäskynhaltijaksi Liettuaan, vuonna 1896 Stjernvall kutsuttiin Rjazanin piirin kunniasotilaskäskynhaltijaksi. Hän sai eron sotapalveluksesta kenraalimajurina lokakuussa 1899.

## Lähteet
Charles Lewis Scott (kenraali)

**Charles Lewis Scott** (22. lokakuuta 1883 &ndash; 27. marraskuuta 1954) oli yhdysvaltalainen maavoimien upseeri. Hänen korkein sotilasarvonsa oli kenraalimajuri.

Everstiluutnantti Scott toimi vuosina 1931&ndash;1932 Yhdysvaltain olympiatason ratsastustiimin valmentajana. Vuosina 1932&ndash;1933 hän kävi Army War College -sotakorkeakoulua. Vuonna 1935 hänet ylennettiin everstiksi ja vuonna 1940 prikaatikenraaliksi. Hän toimi heinäkuusta 1940 alkaen vasta perustetun 2. panssaridivisioonan ensimmäisenä komentajana, missä tehtävässä häntä seurasi George S. Patton. Myöhemmin marraskuussa 1940 Scottista tuli 1. panssariarmeijakunnan komentaja. Yhdysvaltain liityttyä mukaan toiseen maailmansotaan hän toimi vanhempana sotilastarkkailijana Egyptissä Yhdistyneen kuningaskunnan 6. armeijan mukana. Lokakuussa 1942 hänet ylennettiin kenraalimajuriksi.

Scottin viimeiseksi komentajuudeksi jäi Fort Knoxin päällikkyys vuodesta 1943 vuoteen 1946. Hän jäi eläkkeelle 28. helmikuuta 1946 ja kuoli 27. marraskuuta 1954 71-vuotiaana.

Scott on vaimonsa Helen Pattersonin ohella haudattu Arlingtonin sotilashautausmaalle.

## Lähteet
Clas Alfred Stjernvall

**Clas Alfred Stjernvall** (29. joulukuuta 1803 Linnaisten kartano, Mäntsälä – 22. heinäkuuta 1869 Ylöjärvi) oli Venäjän keisarillisessa armeijassa palvellut suomalainen kenraalimajuri.

Stjernvallin vanhemmat olivat luutnantti, tilanomistaja Hans Henrik Stjernvall ja Anna Lovisa Ekblad ja puoliso vuodesta 1832 Selma Aurora von Kraemer. Kenraalimajuri Johan Richard Alfred Schleussner oli Clas Alfred Stjernvallin avioton poika, kenraali Carl Fredrik Stjernvall oli hänen veljensä ja kenraali Knut Stjernvall hänen velipuolensa. Clas Alfred Stjernvall suoritti ylioppilastutkinnon Turussa 1817 ja Uppsalassa 1823. Hän tuli vapaaehtoisena Venäjän tie- ja vesikulkulaitosten insinöörijoukkojen palvelukseen 1824. Vänrikiksi hänet ylennettiin 1825, aliluutnantiksi 1826, luutnantiksi 1827, kapteeniksi 1831, majuriksi 1835 ja everstiluutnantiksi 1840. Vuonna 1847 hänet siirrettiin Suomen tie- ja vesikulkulaitoksen johtokunnan alaisiin insinöörijoukkoihin ja nimitettiin insinöörijoukkojen päälliköksi. Stjernvall yleni everstiksi 1847 ja kenraalimajuriksi 1854, jolloin hänet määrättiin Saimaan kanavan työmaan ylijohtajaksi. Eron sotapalveluksesta hän sai helmikuussa 1856.

Insinööri, valtiopäivämies Fridolin Stjernvall oli Clas Alfred Stjernvallin poika.

## Lähteet
Hyunjin

**Hyunjin** (oik. **Hwang Hyun-jin** ; s. 20. maaliskuuta 2000 Soul, Korean tasavalta) on eteläkorealainen rap-artisti ja tanssija. Hän kuuluu eteläkorealaiseen Stray Kids -yhtyeeseen, joka toimii JYP Entertainmentin alaisuudessa.

## Ura

### Lapsuus ja uran alku
Hwang Hyun-jin syntyi 20. maaliskuuta 2000 Soulissa, Korean tasavallassa. Hän asui lapsuutensa vanhempiensa kanssa. Hän on ainut lapsi. Lapsena Hwang kävi päiväkotia Las Vegasissa, Nevadassa, Yhdysvalloissa. Hän sai englanninkielisen nimensä **Sam** ollessaan Yhdysvalloissa. Yläkouluikäisenä Hwang sai kutsun JYP Entertainmentin koe-esiintymisiin. Hän koe-esiintyi muillekin levy-yhtiöille, mutta valitsi JYP Entertainmentin lopulta. Hän osallistui Mnetin tosi-tv-sarjaan *Stray Kids* vuonna 2017.

### Debyytti
Hwang debytoi yhdessä Stray Kids -yhtyeen kanssa 25. maaliskuuta 2018 *[[I Am Not (EP)|I Am Not]]* EP:llä.

Hwang aloitti 16. helmikuuta 2019 *Show! Music Core*-musiikkiohjelman juontajana yhdessä Gugudanin Minan ja SF9:n Chanin kanssa.

## Filmografia

## Lähteet
Carl Fredrik Stjernvall

**Carl Fredrik Stjernvall** (10. huhtikuuta 1813 Linnaisten kartano, Mäntsälä – 14. elokuuta 1904 Riilahden kartano, Bromarv) oli Venäjän keisarillisessa armeijassa palvellut suomalainen jalkaväenkenraali.

Stjernvallin vanhemmat olivat luutnantti, tilanomistaja Hans Henrik Stjernvall ja Anna Lovisa Ekblad ja puolisot vuodesta 1848  Maria Sofia Villiers de l’Isle Adam (k. 1887) ja vuodesta 1889 Josefine Hortense Alexandrine von Gerlach. Kenraali Clas Alfred Stjernvall oli hänen veljensä ja kenraali Knut Stjernvall hänen velipuolensa. Carl Fredrik Stjernvall tuli oppilaaksi Haminan  kadettikouluun 1829 ja määrättiin sieltä vuonna 1834 priimuksena valmistuttuaan vänrikkinä palvelukseen Henkivartioväen Preobraženskojen rykmenttiin. Hänet ylennettiin aliluutnantiksi 1835, luutnantiksi 1837, alikapteeniksi 1841, kapteeniksi 1843 ja everstiksi 1848. Vuonna 1851 Stjernvall määrättiin Preussin kuninkaan Fredrik Vilhelm IV:n krenatöörirykmentin komentajaksi, ja kenraalimajuriksi hän yleni 1856. Vuonna 1860 Stjernvall määrättiin 3. krenatööridivisioonan komentajan apulaiseksi, vuonna 1862 hänet siirrettiin 22. jalkaväkidivisioonan vt. komentajaksi Helsinkiin. Hänet ylennettiin kenraaliluutnantiksi ja vakinaistettiin divisioonankomentajaksi 1863.  Eron divisioonankomentajan tehtävästä Stjernvall sai 1869, asetettuna armeijan jalkaväkeen. Seuraavana vuonna hänet nimitettiin Ivangorodin komendantiksi Inkerinmaalle, eron sotapalveluksesta hän sai jalkaväenkenraalina.

## Lähteet
Rosa Honkonen

**Rosa Honkonen** (s. 2000) on suomalainen näyttelijä, joka tuli tunnetuksi Heidin roolista elokuvassa *[[Lauri Mäntyvaaran tuuheet ripset]]* ja Kiiran  roolista elokuvassa *[[Hölmö nuori sydän]]*. Honkonen aloitti opinnot Laajasalon opiston Näyttelijäntaiteen linjalla syksyllä 2020.

## Filmografia
### Elokuvat

### Televisiosarjat

## Lähteet
Wesseling

**Wesseling** on kaupunki Rhein-Erftin piirikunnassa Nordrhein-Westfalenin osavaltiossa läntisessä Saksassa. Kemianteollisuus on kaupungin keskeinen elinkeino.

## Maantiede
Wesseling sijaitsee osavaltionsa lounaisosassa noin 13 kilometriä Kölnin keskustasta etelään ja saman verran Bonnista luoteeseen. Pohjoisessa Wesseling rajoittuu Kölniin, idässä Reiniin, etelässä Bornheimiin ja lännessä Brühliin. Reinin vastarannalla on Niederkassel.

Wesseling koostuu neljästä kaupunginosasta: keskusta eli Mitte, Keldenich, Berzdorf ja Urfeld.

## Historia

Ensimmäinen asiakirjamaininta Wesselingistä on vuodelta 1238 muodossa Weslic superior. Paikkakunta oli vähäpätöinen aina 1700-luvun loppuun, jolloin alkoi teollistuminen, joka kiihtyi seuraavalla vuosisadalla. 1880-luvulla paikkakunnan pohjoisosaan perustettiin Chemische Fabrik Wesseling. 1900-luvun alussa avattiin Kölnin ja Bonnin välille rautatie Rheinuferbahn. Vuonna 1937 perustettiin kansallissosialistien autarkia-pyrkimysten mukaisesti nesteytyslaitos Union Rheinische Braunkohlen Kraftstoff AG. Toisen maailmansodan aikana Wesselingin väkiluku oli noin 7&nbsp;500. Paikkakunnalla käytettiin runsaasti pakkotyövoimaa. Yhdysvaltain joukot miehittivät Wesselingin operaatio Lumberjackin yhteydessä maaliskuussa 1945. Elokuussa 1969 Wesselingiin liitettiin Urfeldin osa-alue Herselin kunnasta. Wesselingistä tuli virallisesti kaupunki 3. lokakuuta 1972. Vuodenvaihteesta 1975 puolitoista vuotta eteenpäin Wesseling kuului Kölniin, mutta kuntaliitos purettiin oikeusteitse.

Wesselingin arvorakennuksia ovat muun muassa Godorfer Burg, jonka historia alkaa 1170-luvulta ja Luzia-kappeli 1200-luvulta.

## Talous ja liikenne
Wesselingin pinta-alasta suuri osa on teollisuusaluetta, erityisen tärkeä elinkeino on kemianteollisuus. Kölnin ja Bonnin väliä kulkevat kaupunkijunat pysähtyvät Wesselingissä. Bonnin ja Kölnin yhdistävä 20-kilometrinen moottoritie BAB 555 kulkee Wesselingin halki.

## Lähteet

## Aiheesta muualla
*Wesseling, Nordrhein-Westfalen, Saksa — Sunrise, Sunset, and Daylength
Zhang Jiewen

**Zhang Jiewen** (, s. 4. tammikuuta 1981 Guangzhou) on kiinalainen kilpauransa lopettanut sulkapalloilija ja olympiavoittaja.

Zhang osallistui urallaan kahdesti olympialaisiin. Ensimmäisen kerran hän oli mukana Ateenan olympialaisissa 2004, jolloin hän pelasi Yang Wein parina. He aloittivat toiselta kierrokselta, jolla he voittivat indonesialaiset Jo Novitan ja Lita Nurlitan. Puolivälierissä Zhang ja Yang voittivat thaimaalaisparin Sathinee Chankrachangwong-Saralee Thungthongkamin. Välierissä he voittivat eteläkorealaiset Lee Kyung-wonin ja Ra Kyung-min erin 2–0. Loppuottelussa Zhang ja Yang voittivat toisen kiinalaisparin Gao Ling-Huang Suin erin 2–1. Pekingin olympialaisissa Zhang pelasi jälleen nelinpelissä Yangin parina. Ensimmäisellä kierroksella he voittivat indonesialaiset Lilyana Natsirin ja Vita Marissan. Puolivälierissä japanilaispari Miyuki Maeda-Satoko Suetsuna voitti Zhangin ja Yangin erin 2–1.

Zhang voitti urallaan kahdesti naisten nelinpelin maailmanmestaruuden. Mestaruudet ovat vuosilta 2005 ja 2007. Hänellä on myös nelinpelin MM-hopeaa vuodelta 2001 ja MM-pronssia vuodelta 2006. Zhangilla on myös kaksi Aasian-mestaruutta nelinpelistä vuosilta 2002 ja 2008. Hänellä on myös AM-pronssia vuodelta 2009.

## Lähteet
Gustav Alexander Robert Stjernvall

**Gustav Alexander Robert Stjernvall** (28. kesäkuuta 1834 Helsinki – 19. elokuuta 1900 Moskova) oli Venäjän keisarillisessa armeijassa palvellut suomalainen kenraalimajuri.

Stjernvallin vanhemmat olivat everstiluutnantti, pankinjohtaja Kurt Gustaf Stjernvall ja Sofia Carolina Krook ja puolisot 1860–1862 Sofia Hruštšova (avioero) ja vuodesta 1869 Anna Oldecopp. Kenraali Alexander Leonard Theodor Alfons Stjernvall oli hänen veljensä. Gustav Alexander Robert Stjernvall tuli oppilaaksi Haminan kadettikouluun vuonna 1846, mutta hän erosi vuonna 1851 ensimmäiseltä erikoisluokalta ja palveli sen jälkeen 1852–1854 junkkarina 1. tarkk’ampujapataljoonassa. Hänet ylennettiin vänrikiksi H.M. Preussin Kuningas Friedrich Wilhelm III:n krenatöörirykmenttiin vuonna 1854. Aliluutnantiksi Stjernvall yleni 1856 ja luutnantiksi 1860. Vuonna 1862 hänet määrättiin Suomeen sijoitetun sotaväen ylipäällikön adjutantiksi Seuraavana vuonna Stjernvall ylennettiin aliratsumestariksi ja 1866 ratsumestariksi. Vuonna 1867 hänet  komennettiin palvelukseen Varsovassa olevien joukkojen ylipäällikön esikuntaan.

Stjernvall erosi sotapalveluksesta heinäkuussa 1869, mutta palasi aktiivipalvelukseen marraskuussa 1876, everstiluutnanttina ja sijoitettuna armeijan ratsuväkeen. Hän palveli 1878–1880 Moskova–Brest-rautatien komendanttina Moskovassa ja samalla Moskovan liikennepäällikön apulaisena. Stjernvall ylennettiin everstiksi 1880. Vuonna 1885 hänet määrättiin Lozovo–Sevastopol-rautatien Sevastopolin aseman ja Moskova–Nižni Novgorod-rautatien Moskovan aseman sekä vuonna 1886 Moskova–Kursk-rautatien Moskovan aseman komendantiksi. Stjernvall sai eron sotapalveluksesta kenraalimajurina joulukuussa 1895.

Stjernvallin ja Anna Oldecoppin poika Leonid Robertovitš Stjernvall oli kansainvälisesti tunnettu armenialais-kreikkalaisen mystikon G. I. Gurdjieffin oppilas.

## Lähteet
Yang Wei (sulkapalloilija)

**Yang Wei** (, s. 13. tammikuuta 1979 Hubei) on kiinalainen kilpauransa lopettanut sulkapalloilija ja olympiavoittaja.

Yang osallistui ensimmäisen kerran olympialaisiin Sydneyssä 2000, jolloin hän pelasi Huang Nanyanin parina nelinpelissä. He voittivat toisella kierroksella Sujitra Ekmongkolpaisarnin ja Saralee Thungthongkamin. Puolivälierissä Yang ja Huang voittivat alankomaalaiset Lotte Jonathansin ja Nicole van Hoorenin sekä välierissä eteläkorealaiset Chung Jae-heen ja Ra Kyung-minin. Loppuottelussa he kuitenkin hävisivät kiinalaisparille Ge Fei-Gu Junille erin 2–0. Ateenan olympialaisissa hän pelasi Zhang Jiewenin parina. He aloittivat toiselta kierrokselta, jolla he voittivat indonesialaiset Jo Novitan ja Lita Nurlitan. Puolivälierissä Yang ja Zhang voittivat thaimaalaisparin Sathinee Chankrachangwong-Saralee Thungthongkamin. Välierissä he voittivat eteläkorealaiset Lee Kyung-wonin ja Ra Kyung-minin erin 2–0. Loppuottelussa Yang ja Zhang voittivat toisen kiinalaisparin Gao Ling-Huang Suin erin 2–1. Pekingin olympialaisissa Yang pelasi jälleen nelinpelissä Zhangin parina. Ensimmäisellä kierroksella he voittivat indonesialaiset Lilyana Natsirin ja Vita Marissan. Puolivälierissä japanilaispari Miyuki Maeda-Satoko Suetsuna voitti Zhangin ja Yangin erin 2–1.

Yang voitti urallaan nelinpelin maailmanmestaruuden vuosina 2005 ja 2007. Hänellä on myös nelinpelin MM-pronssia vuodelta 2006. Aasian-mestaruuden hän voitti kolmesti nelinpelissä. Mestaruudet ovat vuosilta 2002, 2007 ja 2008. Hänellä on myös AM-pronssia vuodelta 2009.

## Lähteet
Khalid (laulaja)

**Khalid** (oik. **Khalid Donnel Robinson**, s. 11. helmikuuta 1998 Fort Stewart, Georgia, Yhdysvallat) on yhdysvaltalainen laulaja-lauluntekijä.

Khalidilla on levytyssopimus Right Hand Music Groupin ja RCA Recordsin kanssa. Hän julkaisi ensimmäisen singlensä ”Location” tammikuussa 2017, joka pääsi Yhdysvaltain Billboard Hot 100 -listan sijalle 16 ja myi Yhdysvalloissa seitsemänkertaisesti platinaa. Hänen ensimmäinen studioalbuminsa *[[American Teen]]* julkaistiin maaliskuussa 2017. Sen jälkeen hän on julkaissut lukuisia singlelistojen kymmenen parhaan joukkoon päässeitä kappaleita, EP-levyjä, listan kärkeen päässeen albumin sekä saanut kuusi Grammy-ehdokkuutta.

Khalid on kertonut saaneensa eniten vaikutteita musiikkiinsa äidiltään, ja muita vaikutteiden antajia ovat olleet Kendrick Lamar, A$AP Rocky, Father John Misty, Frank Ocean, Grizzly Bear, Chance the Rapper, Lorde ja James Blake.

## Diskografia
#### Albumit
* *[[American Teen]]* (3. maaliskuuta 2017)
* *[[Free Spirit (albumi)|Free Spirit]]* (5. huhtikuuta 2019)

#### EP-levyt
* *[[Suncity]]* (19. lokakuuta 2018)

#### Singlet
**Pääartistina**
* ”Location” (2017)
* ”Young Dumb & Broke” (2017)
* ”Saved” (2017)
* ”Love Lies” (Normanin kanssa) (2018)
* ”Lovely” (Billie Eilishin kanssa) (2018)
* ”OTW” (Ty Dolla Signin ja 6LACKin kanssa) (2018)
* ”This Way” (H.E.R.:n kanssa) (2018)
* ”Eastside” (Benny Blancon ja Halseyn kanssa) (2018)
* ”Better” (2018)
* ”Saturday Nights” (Kane Brownin kanssa) (2019)
* ”Talk” (2019)
* ”Right Back” (mukana A Boogie wit da Hoodie) (2019)
* ”Trigger” (Major Lazerin kanssa) (2019)
* ”Up All Night” (2019)
* ”Eleven” (2020)
* ”Know Your Worth” (Disclosuren kanssa) (2020)

**Vierailevana artistina**
* ”Electric” (Alina Baraz, mukana Khalid) (2017)
* ”1-800-273-8255” (Logic, mukana Alessia Cara ja Khalid) (2017)
* ”Rollin” (Calvin Harris, mukana Future ja Khalid) (2017)
* ”Silence” (Marshmello, mukana Khalid) (2017)
* ”Why Don't You Come On” (DJDS, mukana Khalid ja Empress Of) (2017)
* ”Homemade Dynamite (Remix)” (Lorde, mukana Khalid, Post Malone ja SZA) (2017)
* ”Don’t Let Me Down” (Sabrina Claudio, mukana Khalid) (2018)
* ”Youth” (Shawn Mendes, mukana Khalid) (2018)
* ”Ocean” (Martin Garrix, mukana Khalid) (2018)
* ”Trippin” (Buddy, mukana Khalid) (2018)
* ”Beautiful People” (Ed Sheeran, mukana Khalid) (2019)
* ”Caught Up” (Majid Jordan, mukana Khalid) (2019)
* ”Hurts 2B Human” (Pink, mukana Khalid) (2019)

**Promosinglet**
* ”Let’s Go” (2016)
* ”Hopeless” (2016)
* ”Reasons” (2016)
* ”Coaster” (2016)
* ”Shot Down” (2017)
* ”American Teen” (2017)
* ”My Bad” (2019)
* ”Self” (2019)
* ”Don’t Pretend” (2019)

## Lähteet
Yhdystie 4011

**Yhdystie 4011** on yhdystie, joka johtaa Parikkalasta Kannaksen ja Saaren kirkonkylän kautta Akonpohjaan. Se risteää alussa ja lopussa valtatien 6 kanssa. Tie kulkee osan matkastaan aivan valtakunnanrajan tuntumassa. Tie uudelleennumeroitiin vuoden 1996 tienumerointiuudistuksessa seututiestä 401 yhdystieksi sen liikenteellisen merkityksen vähennyttyä.
Location (kappale)

**Location** on yhdysvaltalaisartisti Khalidin debyyttisingle. Sen julkaisi RCA Records hänen American Teen-debyyttistudioalbumin johdantosinglenä 26. tammikuuta 2017. Kappaleen ovat tuottaneet Syk Sense, Tunji Ige, Chris McClenney, Smash David, Alfredo Gonzalez, ja Taz Taylor. Kappaleelle on toteutettu myös Alex Di Marcon ohjaama musiikkivideo, joka julkaistiin videopalvelu YouTubessa 26. syyskuuta 2016.

"Location" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Filippiineillä, Uudessa-Seelannissa ja Yhdysvalloissa. Kappale on myynyt Yhdysvalloissa seitsemänkertaista platinaa ja se nauhoitettiin Beacon Hill Recording Studiosilla. "Location" on ollut ehdolla muun muassa vuoden 2018 Grammy-palkintogaalassa kategoriassa "Paras R&B-kappale".

## Lähteet
Tässäkö tää oli?

**Tässäkö tää oli?** on Arttu Wiskarin kappale, joka julkaistiin 10. huhtikuuta 2020. Sillä soittaa myös Leavings-Orkesteri. Kappaleen ovat kirjoittaneet Janne Rintala ja Mika Haapasalo.

"Tässäkö tää oli?" nousi ensimmäisellä viikolla Suomen virallisen singlelistan kuudenneksi ja seuraavalla viikolla listan toiselle sijalle.

Kappaletta kuultiin ensimmäistä kertaa vuonna 2019 Wiskarin *Unelmia ja studiohommia* -dokumenttisarjassa Ylellä.
## Lähteet

## Aiheesta muualla

*Virallinen musiikkivideo (YouTube)
*Artti Wiskari - Tässäkö tää oli? Yle Olohuone, 18.4.2020
Young Dumb & Broke

**Young Dumb & Broke** on yhdysvaltalaisartisti Khalidin kappale. Sen julkaisivat Right Hand Music Group ja RCA Records hänen American Teen-debyyttistudioalbumin toisena singlenä 13. kesäkuuta 2017. Kappaleen ovat sanoittaneet Khalid, Talay Riley ja Joel Little, joista viimeisin myös tuotti sen. Kappaleelle on toteutettu myös musiikkivideo, joka julkaistiin Khalidin YouTube-kanavalla 1. elokuuta 2017.

"Young Dumb & Broke" oli kaupallisesti kohtalainen menestys, sen päästyä singlelistan kärkeen Filippiineillä ja Uudessa-Seelannissa sekä kymmenen parhaan joukkoon Australiassa ja Belgiassa. Yhdysvalloissa kappaleen paras sijoitus oli Billboard Hot 100-listan sija 18. Kappale on menestynyt parhaiten Pohjois-Amerikassa, jossa se on myynyt Kanadassa nelinkertaista ja Yhdysvalloissa kuusinkertaista platinaa sekä Australiassa, jossa se on myynyt seitsemänkertaista platinaa.

## Lähteet
Light My Body Up

**Light My Body Up** on ranskalaisen DJ-tuottaja David Guettan kappale, jolla vierailevat myös yhdysvaltalaisräppärit Nicki Minaj sekä Lil Wayne. Se julkaistiin digitaalisesti ladattavana singlenä 23. maaliskuuta 2017. Kappaleen ovat sanoittaneet Guetta, Minaj, Wayne, Julien Martinez, Ester Dean, Nick van de Wall, Kirill Slepukha ja Danil Shilovskii. Kappaleen tuotannosta vastasivat puolestaan Guetta ja Martinez. 

Kappaleelle on toteutettu myös Benny Boomin ohjaama musiikkivideo, joka julkaistiin 5. toukokuuta 2017. "Light My Body Up" oli kaupallisesti kohtalainen menestys, sen päästyä singlelistan kolmenkymmenen parhaan joukkoon Australiassa, Espanjassa, Ranskassa, Suomessa ja Skotlannissa.

## Lähteet
Jamie Chadwick

**Jamie Laura Chadwick** (s. 20. toukokuuta 1998 Bath, Iso-Britannia) on brittiläinen autourheilija. Vuodesta 2020 lähtien hän on toiminut Formula 1 -talli Williamsin testikuljettajana ja vuonna 2022 hän vahvisti asemiaan tallissa liittymällä sen kuljettaja-akatemiaan. Vuonna 2019 Chadwick kilpaili Aasian F3 -sarjassa. Vuosina 2019, 2021 ja 2022 hän voitti W Series -sarjan ja on näin voittanut sen joka kerta kun sarjassa on kilpailtu. Monien muiden kuljettajien tavoin Chadwick osallistui virtuaalisiin autourheilukilpailuihin Koronaviruspandemian aikana.

## W Series -tulokset

## Lähteet
Neunkirchenin piirikunta

**Neunkirchenin piirikunta** () on piirikunta Saksan Saarlandin osavaltiossa. Piirikunnan pinta-ala on 249,24 neliökilometriä ja väkiluku 132 824 asukasta. Pääkaupunki on Ottweiler.

Piirikuntaa kutsuttiin vuoden 1973 loppuun asti *Landkreis Ottweiler*iksi.

## Lähteet
Regionalverband Saarbrücken

**Regionalverband Saarbrücken** () on piirikunta ja kuntayhtymä Saksan Saarlandin osavaltiossa. Piirikunnan pinta-ala on 410,64 neliökilometriä ja väkiluku 329 708 asukasta. Pääkaupunki on Saarbrücken, jossa kunnallisyhtymän hallinto toimii Saarbrückenin linnassa. 

Se perustettiin 1. tammikuuta 2008 hallinnollisen rakenneuudistuksen yhteydessä, jonka Landtag des Saarlandes hyväksyi 27. marraskuuta 2007 Saarbrückenin kaupunkiliiton laillisena seuraajana. Se on erityinen kuntayhtymä, nimittäin kaupunkiyhtymä. Kuntayhtymä eroaa kaupunkiyhtymästä olennaisesti mm. hallintorakenteen perusteella.
Saarlouisin piirikunta

**Saarlouisin piirikunta** (, [zaːrˈlʊɪ]) on piirikunta Saksan Saarlandin osavaltiossa. Piirikunnan pinta-ala on 459,05 neliökilometriä ja väkiluku 195 201 asukasta. Pääkaupunki on Saarlouis.

Saarlouisin piirikunta on Saarlandin toiseksi väkirikkain piirikunta Regionalverband Saarbrückenin jälkeen. Se kattaa osavaltion lounais- ja keskiosan.
Saarpfalz-Kreis

**Saarpfalz-Kreis** (, vuoteen 1989 *Saar-Pfalz-Kreis*) on aiemmista Sankt Ingbertin ja Homburgin piirikunnista muodostettu piirikunta Saksan Saarlandin osavaltiossa. Piirikunnan pinta-ala on 418,4 neliökilometriä ja väkiluku 142 631 asukasta. Pääkaupunki on Homburg.
Karjalan kartano

**Karjalan kartano** sijaitsee Rautalammilla Pohjois-Savossa. Karjalan kartanon rakennusaika oli 1873–1874. Kartano edustaa 1800-luvun loppupuolen sveitsiläisvaikutteista nikkarityyliä.  Karjalan kartanon rakennutti kihlakunnan piirilääkäri Johan Vilhelm Roschier, joka tuli Rautalammille piirilääkäriksi vuonna 1862. Roschier osti Toholahden niemessä sijaitsevan maatilan Daniel Karjalaiselta.

Päärakennusta vastapäätä sijaitsee alatalo (1865), jossa Roschier asui ennen päärakennuksen valmistumista. Alatupa jäi väentuvaksi palvelusväelle.  Rakennukset ryhmittyvät Karjalassa miespihaan (päärakennus, alatalo ja kaksikerroksinen aitta) ja karjapihaan (navetta, meijeri-aitta ja uudempi varastorakennus). Navetta on rakennettu 1880-luvun alussa luonnonkivistä. Rakennuksien ulkoasut ovat säilyneet alkuperäisinä. Kartanon sisätiloissa on tehty muutoksia vuosien varrella: uunit purettu, seiniin lisätty lämpöeristeitä ja keittiö uudistettu. Sisäkatoissa on harvinaisia vanhoja kattomaalauksia, jotka restauroitiin 1970-luvulla. Karjalan kartanon puutarhan suunnitteli silloinen lääninagronomi. Pihapiirissä on myös rantasauna, joka sijaitsee Äijäveden rannalla.

## Lähteet
* Pohjois-Savon kulttuuriympäristöselvitys. 2011. Pohjois-Savon liiton julkaisu A:66. Pohjois-Savon liitto. Kuopio.
* Rautalammin rakennusinventoinnin keruukertomus. 1990. Rautalammin kunta. Rautalampi

## Aiheesta muualla
*Raitin molemmin puolin
Another Life (Afrojackin ja David Guettan kappale)

**Another Life** on alankomaalaisen DJ-tuottaja Afrojackin sekä ranskalaisen DJ-tuottaja David Guettan kappale, jolla vierailee myös yhdysvaltalainen laulaja-lauluntekijä Ester Dean. Se julkaistiin Afrojackin omistaman Wall Recordings levy-yhtiön kautta digitaalisesti ladattavana singlenä 28. huhtikuuta 2017. Kappaleen ovat sanoittaneet Afrojack, Dean ja Faisal Ben Said, joista ensimmäinen myös tuotti sen Guettan kanssa.

Kappalelle on toteutettu myös Sanghon Kimin ohjaama musiikkivideo, joka julkaistiin singlen julkaisupäivänä. "Another Life" ei menestynyt kaupallisesti kovin hyvin, sillä se pääsi singlelistan kolmenkymmenen parhaan joukkoon ainoastaan Alankomaissa.

## Lähteet
1-800-273-8255

**1-800-273-8255** on yhdysvaltalaisräppäri Logicin kappale, jolla vierailevat myös yhdysvaltalaiset laulaja-lauluntekijät Alessia Cara sekä Khalid. Sen julkaisivat Visionary Music Group ja Def Jam Recordings Logicin kolmannen, ''Everybody''-studioalbumin kolmantena singlenä 27. huhtikuuta 2017. Kappaleen nimi on Yhdysvaltain kansallisen itsemurhien ehkäisylinjan (NSPL) numero. Kappaleen ovat sanoittaneet kaikki kolme artistia 6ixin ja The Chainsmokers -duon Drew Taggartin kanssa. Kappaleen tuotannosta vastasivat puolestaan Logic ja 6ix. Kappaleelle on toteutettu myös Andy Hinesin ohjaama musiikkivideo, joka julkaistiin Logicin YouTube-kanavalla 17. elokuuta 2017. Videolla seurataan nuorta miestä, joka kamppailee hänen seksuaalisuuteen liittyvän hyväksymättömyyden tunteensa kanssa.

"1-800-273-8255" oli kaupallisesti kohtalainen menestys, sen päästyä Yhdysvaltain Billboard Hot 100 -listan sijalle kolme. Se pääsi lisäksi singlelistan kymmenen parhaan joukkoon yhdeksässä muussa valtiossa kuten Australiassa, Irlannissa, Norjassa ja Ruotsissa. Singlelistan kahdenkymmenen parhaan joukkoon se pääsi puolestaan esimerkiksi Malesiassa, Suomessa, Skotlannissa ja Tšekissä. Kappale myi Kanadassa ja Yhdysvalloissa viisinkertaista platinaa. Kappale oli ehdolla Grammylle vuoden 2018 Grammy-palkintogaalassa kategorioissa "Vuoden kappale" ja "Paras musiikkivideo".

## Lähteet
Rajan Vichare

**Rajan Baburao Vichare** (s. 1. elokuuta 1961) on intialainen Shiv Senaa edustava poliitikko. Hänet valittiin Lok Sabhaan ensimmäisen kerran vuonna 2014 Thanen vaalipiiristä. Hänet valittiin toiselle kaudelle vuonna 2019. Ennen uraansa parlamentaarikkona hän toimi lainsäätäjänä Maharashtran osavaltioparlamentin alahuoneessa 2009–2014. Hän oli Thanen pormestari 2005–2007.

Vichare toimi Thanen kaupunginvaltuustossa neljä peräkkäistä kautta vuosina 1992–2012 ja pormestarina 21. helmikuuta 2005 – 10. maaliskuuta 2007. Vuonna 2014 hän aiheutti kohua Lok Sabhan jäsenenä pakotettuaan islaminuskoisen ravintolatyöläisen syömään parlamentin ravintolassa ramadanpaaston aikaan. Tapauksen jälkeen Vichare puolustautui kertomalla, ettei tiennyt työntekijän uskontoa ja hän ainoastaan protestoi huonolaatuista ruokaa vastaan. Hän ilmoitti katuvansa kuultuaan uhrinsa uskonnosta. Tapaus sai oppositiopuolueet osoittamaan mieltään ja vaatimaan Shiv Senalta anteeksipyyntöä. Vichare sai toimintansa vuoksi osakseen kahdeksan poliisitutkintaa. Hän on omien sanojensa mukaan ensimmäisellä kaudellaan keskittynyt parantanut vaalipiiriensä rautatieasemien palveluita.

Koronaviruspandemian aikaan hän ehdotti vakuutussuojaa nestekaasukuljetuksesta vastaaville työntekijöille, jotka joutuvat työnsä puolesta kulkemaan taloudesta toiseen ulkonaliikkumiskielloista huolimatta. 

## Lähteet
Complicated (Dimitri Vegas & Like Miken ja David Guettan kappale)

**Complicated** on belgialaisen DJ-tuottajaduo Dimitri Vegas & Like Miken sekä ranskalaisen DJ-tuottaja David Guettan kappale, jolla vierailee yhdysvaltalainen laulaja-lauluntekijä Kiiara. Se julkaistiin digitaalisesti ladattavana singlenä 28. heinäkuuta 2017. Kappaleen ovat sanoittaneet Kiiara, Hailey Collier, Peter Hanna ja Ethan Roberts. Kappaleen tuotannosta vastasivat puolestaan Guetta sekä Dimitri Vegas & Like Mike. Kappaleelle on toteutettu myös Phillip R Lopezin ohjaama musiikkivideo, joka julkaistiin 21. elokuuta 2017.

"Complicated" menestyi kaupallisesti hyvin heikosti, sen päästyä singlelistan kolmenkymmenen parhaan joukkoon ainoastaan Alankomaissa ja Belgiassa. Näistä jälkimmäisessä se myi platinaa 20 000 myydyllä kopiolla.

## Lähteet
Gabriel Ruotsalainen

**Julius August Gabriel Ruotsalainen** (13. maaliskuuta 1893 Helsinki – 27. kesäkuuta 1966) oli suomalainen kestävyysjuoksija.

Ruotsalainen saavutti SM-pronssia 25 000 metrin juoksussa 1917. Pariisin olympiamaratonilla 1924 hän keskeytti.

Ruotsalaisen syyskuussa 1922 Helsingissä maratonilla juoksema aika 2.46.26,4 oli sen kauden maailman kärkitulos täydellä maratonilla.

Ruotsalainen muutti Pohjois-Amerikkaan. Hän kuoli Kanadassa 27. kesäkuuta 1966. Suomessa hänet julistettiin kuolleeksi 29.5.1985 ja kuolinajaksi määrättiin 1.1.1984.

## Lähteet
Mackinac Island

**Mackinac Island** on saari Yhdysvaltain Michiganin osavaltiossa. Se sijaitsee Huronjärvessä osavaltion ylemmän ja alemman niemimaan välillä.

Mackinac Islandin suurin elinkeino on matkailu, joka ajoittuu enimmäkseen kesäkauteen. Saarella ei ole autoja, vaan asukkaat liikkuvat kävellen, hevosten vetämillä rattailla ja polkupyörillä. Ainoana moottoriajoneuvona on sallittu moottorikelkat talvikautena. Mackinacin saarelle matkustetaan lautoilla, jotka lähtevät Mackinaw Citystä (Alaniemimaalta) ja St. Ignacesta (Yläniemimaalta). Saaren rantaviivan pituus on noin 13 kilometriä.

## Nimen alkuperä
Saaren alkuperäinen nimi *Michilimackinac* on lähtöisin alueen alkuperäiskansan käyttämästä odžibwan kielestä ja sillä on kaksi mahdollista merkitystä: toisen mukaan nimi merkitsee ”hienoa kilpikonnaa” ja tulee saaren kilpikonnan selkää muistuttavasta muodosta, kun taas toinen johtaa nimityksen saarella aikoinaan asuneesta Mishinimaki-intiaaniheimosta.

## Autoilun kieltäminen
1800-luvun lopulla saaren turisteja kuljettaneet vossikkakuskit huomasivat, että autojen yleistymisestä oli tulossa uhka heidän elinkeinolleen. He aloittivat lobbauskampanjan, joka osoittautui menestykseksi. Vuonna 1898 kaupungin päättäjät kielsivät autot Mackinacissa. Sittemmin kukaan ei ole nähnyt tarpeelliseksi kumota  kieltoa. Saarella liikutaan hevosrattailla, polkupyörillä tai kävellen. Saarta kiertää valtatie M-185, joka on Yhdysvaltojen ainoa valtatie, jossa ei saa ajaa moottorikulkuneuvolla. 

## Matkailu
### Makeiskaupat
Aikaisemmin saari oli merkittävä turkiskaupan tyyssija, mutta nykyään Mackinac Island on kuuluisa pehmeästä suklaaherkusta, fudgesta. Sitä viedään saarelta keskimäärin yli 4&nbsp;500 kilogrammaa joka päivä, ja saarella järjestetään myös vuosittainen fudge-festivaali. Saarella on useita makeiskauppoja, jotka myyvät myös jäätelöä ja muita makeisia.

### Majoitus
Vuonna 1887 avattu Grand Hotel on saaren kuuluisin hotelli.

### Polkupyöräily
Koska autoilu on saarella kielletty, pyöräily on yleisin liikkumistapa. Polkupyörän voi maksua vastaan kuljettaa saarelle lautalla tai sen voi vuokrata saaren pyörävuokraamoista. Saaren ympäri kulkee noin 13 kilometrin mittainen reitti, jonka voi kulkea kävellen tai pyörällä. Reitti kulkee muutamia pieniä mäkiä luukun ottamatta tasaisessa maastossa, ja sen varrelta löytyy pysähdyspaikkoja nähtävyyksien katseluun.

## Väestö
Saarella asuu noin 500–600 ihmistä pysyvästi. Kesällä saaren väkiluku kasvaa kausityöntekijöiden takia, mutta he jäävät mantereelle matkailukauden loputtua. Lautta-aikataulu on talvella rajallinen, ja tällöin asukkaat voivat matkustaa saarelle lentokoneella tai jääsiltaa pitkin talven ollessa tarpeeksi kylmä.

## Lähteet

## Huomioita

## Aiheesta muualla
Violet Gibson

**Violet Albina Gibson** (31. elokuuta 1876 Dublin, Irlanti – 2. toukokuuta 1956 Northampton, Englanti) oli irlantilais-englantilainen aatelisnainen, joka yritti vuonna 1926 ampua Italian diktaattorin Benito Mussolinin Roomassa. Virallisesti murhayrityksen syyksi todettiin Gibsonin mielisairaus.

Gibsonin isä oli Irlannin englantilaistaustaiseen eliittiin kuulunut poliitikko Edward Gibson, paroni Ashbourne, joka toimi Irlannin lordikanslerina. Gibson esiteltiin 18-vuotiaana Englannin hovissa ja vietti nuoruutensa seurapiireissä. Hän kääntyi 26-vuotiaana katoliseksi ja oli hyvin uskonnollinen. Hän kihlautui tuntemattomaksi jääneen miehen kanssa, joka kuoli ennen häitä vuonna 1909. Gibson asui 1910-luvulla muutaman vuoden Pariisissa ja teki vapaaehtoistyötä rauhanjärjestöille. Gibsonin fyysinen ja henkinen terveys heikkenivät vähitellen. Veljensä kuoltua vuonna 1922 hän koki hermoromahduksen ja alkoi käyttäytyä arvaamattomasti, hyökkäävästi ja itsetuhoisesti. Vuosina 1923–1924 hän oli puoli vuotta suljettuna mielisairaalaan, mutta hänet vapautettiin asumaan siskonsa luona. Gibson muutti vuonna 1924 Roomaan ja asettui siellä nunnaluostariin. Hän yritti helmikuussa 1925 itsemurhaa ampumalla itseään rintaan, mutta jäi henkiin. Omien sanojensa mukaan hän halusi ”kuolla Jumalan kunniaksi”.

Gibson yritti surmata Mussolinin 7. huhtikuuta 1926 Rooman Palazzo dei Conservatorin luona. Mussolinin kävellessä väkijoukon halki Gibson ampui häntä kohti, mutta Mussolinin liikahdettua viime hetkellä luoti ainoastaan pyyhkäisi hänen nenäänsä. Gibsonin yrittäessä toista laukausta ase jumittui. Mussolini ei haavoittunut vakavasti. Gibson vangittiin välittömästi. Kuulusteluissa hän kieltäytyi aluksi paljastamasta motiiviaan. Italian poliisi epäili taustalla olevan salaliitto ja Gibsonin ainoastaan teeskentelevän uskovaista hullua, mutta tutkimukset eivät johtaneet mihinkään. Myöhemmin Gibson tunnusti yrittäneensä salamurhaa herttua Giovanni Antonio Colonna di Cesaròn pyynnöstä, mutta tunnustusta ei uskottu. Lääkärit totesivat lopulta Gibsonin kroonisesti vainoharhaiseksi, ja toukokuussa 1927 hänet julistettiin suljetussa oikeudenkäynnissä syyntakeettomaksi ja luovutettiin Englantiin sukunsa huostaan sillä ehdolla, että hänet suljettaisiin mielisairaalaan. Tämän on arveltu olleen myös korkeiden tahojen toivoma lopputulos.

Gibson vietti loppuikänsä St Andrew’sin mielisairaalassa Northamptonissa. Hän kuoli 79-vuotiaana vuonna 1956.

Gibsonista on tehty Irlannissa vuonna 2020 elämäkertaelokuva *Violet Gibson*.

## Lähteet
Shinshiro

**Shinshiro** () on Japanin kaupunki Honshūn saarella Chūbun tai Tōkain alueella Aichin prefektuurissa. Se sijaitsee sisämaassa prefektuurin itäosassa Toyojoen keski- ja yläjuoksun vuoristoalueella. Länsiosat kuuluvat Mino-Mikawan ylänköön. Idässä kaupunki rajautuu Shizuokan prefektuuriin. Shinshirossa on 45&nbsp;745 asukasta (huhtikuussa 2020) ja sen pinta-ala on 499,23 neliökilometriä. Pinta-alaltaan se on prefektuurin toiseksi suurin kaupunki.

Shinshiro merkitsee kirjaimellisesti ’uutta linnaa’ ja on peräisin Okudaira Nobumasan vuonna 1575 Nagashinon taistelun jälkeen rakennuttamalta linnalta. Edo-kaudella 1600-luvun puolivälistä lähtien Shinshiro kehittyi Suganuma-klaanin hallinnassa linnanaluskaupunkina, postiasemana (*[[shukuba]]*) ja Toyojoen jokisatamana. Meiji-kaudella sen liikenteellinen merkitys väheni alueen kiertäneiden rautatielinjojen rakentamisen vuoksi. Toisen maailmansodan jälkeen kaupunkiin on sijoittunut puutarhaviljelyn ja karjankasvatuksen lisäksi muun muassa kumi- ja elektroniikkateollisuutta. Kaupunkioikeudet Shinshirolle myönnettiin vuonna 1958. Kaupunki laajeni huomattavasti vuonna 2005, kun siihen liitettiin Hōrain maaseutukaupunki ja Tsukuden kyläkunta.   

Shinshiro muistetaan 1500-luvulla käydystä Nagashinon taistelusta, ja kaupungin nähtävyyksiin kuuluvatkin Nagashinon linnan raunio ja taistelupaikalle perustettu museo. Kaupungin rakennettua kulttuuriperintöä edustavat esimerkiksi Hōraijivuorelle rakennettu Hōrai-jin buddhalainen temppeli ja historiallinen Mochizuki-suvun asuintalo, jotka on molemmat valittu Japanin tärkeäksi kulttuuriomaisuudeksi. Hōrai-ji tunnetaan myös *[[dengaku]]*-tanssiperinteestään (*Mikawa no dengaku*). Luonnonnähtävyyksiä ovat kirsikankukistaan tunnettu Sakurabuchin puisto, Ateran seitsemän vesiputousta ja Chiiwan rotko. Osa kaupungin alueesta kuuluu Aichin ylängön ja Tenryūn–Okumikawan puolikansallispuistoihin. Shinshiroa palvelee JR Tōkain Iida-linja.

## Kuvia

Tiedosto:Nagashinofestival.JPG|Nagashino-festivaali
Tiedosto:Nagasino Castle.jpg|Nagashinon linnan sijaintipaikka
Tiedosto:Yotsuya, Shinshiro, Aichi Prefecture 441-1942, Japan - panoramio (5).jpg|Maaseutua Yotsuyassa
Tiedosto:Sakurabuchi park2.JPG|Sakurabuchin puistoa
Tiedosto:Nodajo Bridge s4.jpg|Nodajōn silta


## Lähteet

## Aiheesta muualla

* Kaupungin internetsivut
St. Wendelin piirikunta

**St. Wendelin piirikunta** () on piirikunta Saksan Saarlandin osavaltiossa. Piirikunnan pinta-ala on 476,22 neliökilometriä ja väkiluku 87 397 asukasta. Pääkaupunki on St. Wendel.
Eva Löfdahl

**Eva Löfdahl** (s. 1953 Göteborg, Ruotsi) on ruotsalainen piirtäjä, maalari, kuvanveistäjä ja installaatiotaiteilija.

## Ura

Eva Löfdahl opiskeli Konstfackissa Tukholmassa ja Lontoossa Byam Shaw School of Artissa. Löfdalin ensimmäinen yksityisnäyttely oli vuonna 1983 galleria Wallnerissa Malmössä, sitä ennen hänen töitään oli ollut taiteilijaryhmä Walldagruppenin näyttelyssä vuonna 1980.

Eva Löfdahl vastasi Ruotsin osallistumisesta Venetsian biennaaliin vuonna 1995. Hän sai yhdessä arkkitehti Adam Caruson kanssa Ruotsin arkkitehtiliiton Siena-palkinnon vuonna 2004 Kalmarin Stortorgetin ”hienostuneesta kunnostamisesta ja uusimisesta”. Löfdahl on Ruotsin kuninkaallisen taideakatemian jäsen. Vuonna 2014 hän sai Prinssi Eugenin mitalin. Löfdahlin teoksia on Göteborgin taidemuseon kokoelmassa.

Helsingin Narinkkatorilla on Eva Löfdalin *Yrittäjäveistos*. Alumiininen veistos on paljastettu vuonna 2006. Veistos voitti Suomen yrittäjien patsassäätiön järjestämän kutsukilpailun, ja se kuuluu Helsingin taidemuseon kokoelmaan. 

## Lähteet
Sbeitla

**Sbeitla** () on kaupunki Tunisiassa. Vuoden 2014 väestönlaskennassa kaupungissa oli 24&nbsp;597 asukasta.

## Lähteet

## Aiheesta muualla
Guevara

**Guevara** on muun muassa seuraavien henkilöiden sukunimi:

* Amado Guevara (s. 1976), hondurasilainen jalkapalloilija
* Ana Guevara (s. 1977), meksikolainen 400 metrin juoksija
* Ernesto Guevara, *Che Guevara* (1928–1967), argentiinalaissyntyinen sissijohtaja, kommunistipoliitikko ja Kuuban hallituksen ministeri
* Juan Abelardo Mata Guevara (s. 1946), nicaragualainen katolinen piispa
* Juan Gualberto Guevara (1882–1957), perulainen katolinen arkkipiispa ja kardinaali
* Julián Guevara (s. 1992), kolumbialainen jalkapalloilija
* Luis Guevara Mora (s. 1961), elsalvadorilainen jalkapallomaalivahti
* Luis Vélez de Guevara (1570–1646), espanjalainen kirjailija
Tellervo Mikola

**Tellervo Rajalin** (o.s. **Mikola**; s. 13. huhtikuuta 1929) on suomalainen yleisurheilija, joka saavutti SM-mitaleja 200 metrin ja 800 metrin juoksuissa. Hän edusti Säkylän Urheilijoita.

Mikola saavutti SM-kilpailuissa 800 metrin juoksussa hopeaa vuonna 1946 ja pronssia vuonna 1948 sekä sijoittui viidenneksi vuonna 1947 ja kuudenneksi vuonna 1951. Hän saavutti 200 metrin juoksussa SM-pronssia vuonna 1952.

Mikolan ennätys 200 metrin juoksussa on 27,3 ja 800 metrin juoksussa 2.23,5, molemmat vuodelta 1952.

## Lähteet
OnePlus 8

**OnePlus 8** on OnePlussan 21. huhtikuuta 2020 julkaisema matkapuhelin. Siinä on Android 10 -käyttöjärjestelmä, jonka päällä on OnePlussan kehittämä OxygenOS 10.0 -käyttöliittymä. Sen parempi versio on OnePlus 8 Pro.

## Ominaisuudet
OnePlus 8:ssa on kolme takakameraa. Niistä yksi on 48 megapikselin laajakulmakamera, yksi 16 megapikselin ultralaajakulmakamera ja yksi kahden megapikselin makrokamera. Etukameran tarkkuus on 16 megapikseliä. Puhelimessa ei ole kuulokeliitäntää.

Puhelimessa on 6,55 tuuman näyttö, jonka tarkkuus on 1&nbsp;080 × 2&nbsp;400 pikseliä ja virkistystaajuus on 90 hertsiä. Siinä on 16 miljoonaa väriä, mutta OnePlus 8 Prossa on miljardi väriä.

Puhelimessa on 128 tai 256 gigatavua tallennustilaa ja kahdeksan tai kaksitoista gigatavua keskusmuistia. Puhelimessa ei ole muistikorttipaikkaa.

## Lähteet
Liikenne Eteläpää

**Liikenne O. Eteläpää Oy** on savitaipalelainen vuonna 1954 perustettu tilausliikenteeseen erikoistunut yritys. Yrityksellä on kymmenen linja-autoa, joilla liikennöidään ympäri Suomea ja Eurooppaa. Liikenne Eteläpää on myös matkatoimisto ja se järjestää mm. risteilyjä sekä konsertti-, kylpylä-, ostos-, messu- ja hiihtomatkoja. Yrityksen liikevaihto koostuu koulumatkoista, tilausajoista ja valmismatkoista, joiden kunkin osuus on kolmannes. Vuonna 2017 Liikenne Eteläpää perusti yhdessä kerimäkeläisen Matka-Kososen ja miehikkäläläisen Liikenne Vuorelan kanssa Matkakolmikko -ryhmittymän. Ryhmittymän myötä yhtiöiden valmiiden matkapakettien tarjonta lisääntyi tuntuvasti, yhtiöiden välisiä päällekkäisyyksiä karsittiin ja reittejä yhdisteltiin.

## Historia
Olli Eteläpää aloitti yritystoiminnan taksiautoilijana vuonna 1954. Kun vuonna 1963 Suomessa alettiin kuljettaa lapsia kouluun, hankki Eteläpää tähän tarkoitukseen 16-paikkaisen Mercedes-Benzin. Tästä käynnistyi yrityksen linja-autoliikennöinti. Yrityksen kaluston määrä on kasvanut hiljalleen nykyiseen kymmeneen linja-autoon. Nykyisestä kalustosta kuusi on täysimittaisia (50–58-paikkaisia) turistibusseja ja neljä pikkubusseja (16–22-paikkaisia).

## Kalusto
Liikenne Eteläpää liikennöi yhteensä 10 Volvo-, Scania- ja Mercedes-Benz -merkkisellä linja-autolla.

### Nykyisin käytössä olevat korimallit

* Volvo 9700HD
* Volvo 9500H
* Scania K124, Lahti Eagle
* Scania K124, Lahti Eagle 560
*Mercedes-Benz 516 CDI
*Mercedes-Benz 416 CDI 

### Käytöstä poistunutta kalustoa

* Volvo Carrus Regal
* Scania K124, Lahti Eagle
* Scania K124, Lahti Eagle 560
* Scania Carrus Regal
* Mercedes-Benz Tourismo
* Mercedes-Benz O303
* Mercedes-Benz 1223 kiitokori
* Mercedes-Benz 508 D
* Mercedes Benz LPO 608
* Mercedes-Benz 311 CDI Ecobus
* 

## Linjat
Liikenne Eteläpää liikennöi Savitaipaleen kunnan järjestämää avointa joukkoliikennettä.

### Reitti 1

* Hämäläinen - Heituinlahti - Säänjärvi - Savitaipale kk
* Savitaipale kk - Säänjärvi - Heituinlahti - Hämäläinen 

### Reitti 2

* Kaulio - Monola - Välijoki - Kaihtula - Savitaipale kk
* Savitaipale kk - Kaihtula - Välijoki - Monola - Kaulio

Yhtiö liikennöi myös OnniBusin lisävuoroja ja se on liikennöinyt ainakin C5 (Helsinki - Mikkeli - Kuopio) ja F6 (Helsinki - Lappeenranta - Joensuu) linjoilla. 

## Lähteet

## Aiheesta muualla
* https://liikenneetelapaa.fi/
* https://www.matkakolmikko.fi/
* https://bussidata.kuvat.fi/kuvat/E/Etelapaa/
Akbar (täsmennyssivu)

**Akbar** voi tarkoittaa seuraavia:

## Henkilöitä

* Akbar, *Akbar Suuri* (1542–1605), Intian suurmogulihallitsija 1556–1605
* Mobashar Jawed Akbar (s. 1951), intialainen toimittaja, poliitikko ja ministeri
* Akbar Hašemi Rafsandžani (1934–2017), Iranin presidentti 1989–1997
*Akbar, hahmo sarjakuvassa Elämä on helvettiä

## Muita merkityksiä

Akbar liittyy myös seuraaviin yhteyksiin:

* Allāhu akbar, "Jumala (Allah) on suurempi", islamilainen rukous ja sotahuuto
* Allahu Akbar, Libyan entinen kansallislaulu
* Akbar Brothers, srilankalainen teen valmistaja ja markkinoija
* ''Jodha Akbar'', intialainen televisiosarja
* ''Jodhaa Akbar'', iranilainen historiallinen elokuva vuodelta 2008
Patagoniantinami

**Patagoniantinami** (*Tinamotis ingoufi*) on tinameihin kuuluva lintulaji. Lajia tavataan Etelä-Amerikan eteläkärjestä.

## Koko ja ulkonäkö
Patagoniantinami voi kasvaa 33&ndash;38 cm pitkäksi ja on ruumiinrakenteeltaan tukevahko. Sukupuolet muistuttavat toisiaan ulkonäöltään. Patagoniantinamin päässä ja kaulassa on mustia ja valkoisia pystyraitoja. Lajin rinta, selkä ja siivet ovat pohjaväriltään siniharmaat ja ruskeat ja mustat täplät antavat sille suomumaisen ulkonäön. Linnun vatsa ja perä ovat punaruskeat.

## Levinneisyys ja elinympäristö
Patagoniantinamia tavataan Patagonian alueelta Argentiinasta ja Chilestä. Lajin elinympäristöä ovat ruohikkoiset ja pensaikkoiset alueet. Patagoniantinamin ravintoa ovat kasvien lehdet ja siemenet. Linnun pesimäkausi on lokakuulta tammikuulle ja pesä on maassa. Naaras munii 5&ndash;12 vihertävää munaa.

## Lähteet
Adolfo Lutz -instituutti

**Adolfo Lutz -instituutti** (, IAL) on Brasilian väkirikkaimmassa kaupungissa São Paulossa toimiva liittovaltion kansallinen kansanterveydellinen laboratorio ja São Paulon osavaltion kansanterveyslaitos. Instituutti on hallinnollisesti Brasilian liittovaltion terveysministeriön alaisuudessa.

Adolfo Lutz -instituutti toimii yhtenä Maailman terveysjärjestön influenssaseurannan kolmesta kansallisesta keskuksesta Brasiliassa. Instituutilla on 12 alueellista laboratoriota. Instituuttia johtaa Laura Nogueira da Cruz.

Tutkimuslaitos perustettiin alkujaan vuonna 1892 São Paulon bakteorologiseksi laitokseksi. Vuonna 1940 siihen yhdistettiin Laboratório Bromatológico lagarto; tätä vuotta pidetään nykymuotoisen Adolfo Lutz -instituutin perustamisvuotena. Instituutti on nimetty bakteorologi Adolfo Lutzin, bakteorologisen laitoksen ensimmäisen johtajan mukaan.

Koronaviruspandemian (2020) aikana IAL on kansallisena referenssilaboratoriona osallistunut Brasilian covid-19-näytteiden testaamiseen. Maan ensimmäisestä, IAL:n laboratoriovarmentamasta positiivisesta eli sairauteen viittaavasta potilasnäytteestä tiedotettiin 26. helmikuuta 2020. Instituutti on yhteistyössä São Paulon ja Oxfordin yliopistojen kanssa selvittänyt Brasilian kahden ensitapauksen alkuperää ja genomeja tarkemmin sekä todennut kahden ensimmäisen potilaan tuoneen taudin Pohjois-Italian matkaltaan helmikuussa 2020.

## Lähteet

## Aiheesta muualla
*Instituto Adolfo Lutz (IAL:n kotisivut)  (ial.sp.gov.br)
*Painel Coronavírus (Brasilian terveysministeriö sivu covid-19-tilanteesta Brasiliassa)  (covid.saude.gov.br)
Ritva Huovinen

**Ritva Anneli Huovinen** (s. 11. helmikuuta 1943 Kymi) on suomalainen yleisurheilija, joka saavutti 1960-luvulla SM-mitaleja pikajuoksuissa ja pituushypyssä. Hän edusti vuoteen 1957 Karhulan Veikkoja ja sen jälkeen Karhulan Katajaisia.

Huovinen saavutti Kalevan kisoissa 200 metrin juoksussa pronssia vuonna 1963 ja sijoittui 100 metrin juoksussa neljänneksi vuosina 1960 ja 1962 sekä viidenneksi vuonna 1961. Pituushypyssä hän sijoittui Kalevan kisoissa neljänneksi vuonna 1961, viidenneksi vuosina 1964 ja 1966 sekä seitsemänneksi vuonna 1962. Hän saavutti sisäratojen SM-kilpailuissa hopeaa 60 metrin juoksussa vuosina 1962 ja 1963, 200 metrin juoksussa vuonna 1965 ja pituushypyssä vuonna 1964 sekä pronssia 60 metrin juoksussa vuonna 1964.

Huovisen ennätys 100 metrin juoksussa on 12,4&nbsp;s vuodelta 1962, 200 metrin juoksussa 26,4&nbsp;s vuodelta 1963 ja pituushypyssä 556&nbsp;cm vuodelta 1960.

## Lähteet
Sasky Ikaalisten lukio

**Sasky Ikaalisten lukio** on päivälukio, jossa voi suorittaa lukion päättötodistuksen ja ylioppilastutkinnon. Yleissivistävät opinnot valmistavat sinua jatko-opintoihin korkeakouluissa ja muissa oppilaitoksissa. Sasky Ikaalisten lukio liittyi Sasky-koulutuskuntayhtymään (Sasky) vuoden 2020 alussa. Lukio toimii Ikaalisissa IDEA-kampuksella vuonna 2020 valmistuneessa rakennuksessa. Samalla kampuksella toimii myös Saskyn kaksi muuta oppilaitosta, Sasky Ikaalisten kauppaoppilaitos ja Sasky Ikaalisten käsi- ja taideteollisuusoppilaitos.

Sasky Ikaalisten lukion opiskelijat pääsevät mukaan toteuttamaan nuorisomusikaalia, joka on Ikaalisissa toteutettu kahden vuoden välein. Lukion urheiluakatemiatoiminta mahdollistaa lukio-opiskelun ja tavoitteellisen urheilun yhdistämisen.

## Aiheesta muualla
*Sasky Ikaalisten lukion kotisivut